Hodei Beobide

Hodei Beobide Urrutia, pilota arloan Beobide deituraz ezaguna (Ubide, Bizkaia, 1985eko apirilaren 23a) esku huskako pilotari profesionala da. Atzelari jokatzen zuen, Asegarce enpresarekin. Estatistika ofizialen arabera, 1,83 m luze da, eta 82 kg pisatzen zuen. Profesionaletako estreinako partida 2005eko abuztuaren 17an jokatu zuen, Gernikako Santanape pilotalekuan. Hezur muineko gaixotasun larri batek jota, 2007ko apirilean, 22 urte zituela, hil edo bizi ibili zen. Ia bi urte geroago itzuli zen pilota partidetara, 2009ko martxoaren 9an, Tolosako (Gipuzkoa) Beotibar pilotalekuan. Partidaren bukaeran, ikusleen esku zarten artean, enpresako lagunek txapel bat eman zioten, idazkun hau zuena: «Bizitzako txapelketa gogorrenari aurre egiteagatik, txapeldun». Berasaluze II.aren laguntasuna izan zuen gaixoaldian, eta Beobidek Berasaluzeri bere kirol mailarik onenera heltzen lagundu dio. Gaur egun, pilota enpresa nagusietatik kanpora dihardu.

Erreferentziak 

Baiko Pilotako pilotariak
Bizkaiko pilotariak
Ubideztarrak